CELEX: 32006D0714
Language: da
Date: 2006-10-23 00:00:00
Title: 2006/714/EF: Kommissionens afgørelse af 23. oktober 2006 om suspension af den endelige antidumpingtold, der indførtes ved forordning (EF) nr. 215/2002 på importen af ferromolybden med oprindelse i Folkerepublikken Kina

24.10.2006   
            
            
               DA
            
            
               Den Europæiske Unions Tidende
            
            
               L 293/15
            
         
      KOMMISSIONENS AFGØRELSE
   
   af 23. oktober 2006
   om suspension af den endelige antidumpingtold, der indførtes ved forordning (EF) nr. 215/2002 på importen af ferromolybden med oprindelse i Folkerepublikken Kina
   (2006/714/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 14, stk. 4,
   efter høring af Det Rådgivende Udvalg, og
   ud fra følgende betragtninger:
   A.   PROCEDURE
   
               (1)
            
            
               Rådet indførte ved forordning (EF) nr. 215/2002 af 28. januar 2002 (2) en endelig antidumpingtold på importen af ferromolybden, henhørende under KN-kode 7202 70 00 (den pågældende vare), med oprindelse i Folkerepublikken Kina. Antidumpingtolden udgør 22,5 %.
            
         
               (2)
            
            
               Kommissionen fik oplysninger om en ændring af markedsvilkårene efter undersøgelsesperioden (dvs. fra den 1. oktober 1999 til den 30. september 2000), som kunne berettige en suspension af de gældende foranstaltninger, jf. artikel 14, stk. 4, i grundforordningen. Kommissionen har derfor undersøgt, om en sådan suspension var berettiget.
            
         B.   GRUNDE
   
               (3)
            
            
               Ifølge artikel 14, stk. 4, i grundforordningen kan antidumpingforanstaltninger i Fællesskabets interesse suspenderes, hvis markedsvilkårene midlertidigt har ændret sig i et omfang, der giver grund til at formode, at der ikke vil ske skade som følge af suspensionen. Det hedder endvidere i artikel 14, stk. 4, at de pågældende antidumpingforanstaltninger til enhver tid kan genindføres, hvis begrundelsen for suspensionen ikke længere er gyldig.
            
         
               (4)
            
            
               Eurofer hævder, på vegne af et antal brugere af den pågældende vare, at der er sket en ændring af markedsvilkårene siden undersøgelsesperioden. Klagerne i den oprindelige undersøgelse og andre EF-producenter af den pågældende vare, repræsenteret af Euroalliages, har kommenteret disse påstande, og en meningsudveksling fandt sted.
            
         
               (5)
            
            
               Siden den endelige ikrafttræden af disse foranstaltninger i februar 2002 er der sket en kraftig nedgang i eksporten fra Kina. I henhold til statistikker fra Eurostat er der tale om et fald fra ca. 12 KT i 2001 til en import nær nul i perioden 1. april 2005-31. marts 2006. Euroalliages fandt, at der var tale om en højere markedsandel med import på over 1 KT, baseret på en formodning om, at visse importer, der var deklareret som havende oprindelse i Nederlandene i virkeligheden kom fra Kina. Under alle omstændigheder, og selv under hensyntagen til denne formodning, er der tale om en væsentlig nedgang i markedsandelen.
            
         
               (6)
            
            
               Importen fra andre tredjelande er steget fra ca. 2,7 KT til 10,7 KT, hvilket til dels har kompenseret for faldet i import fra Kina. Forbruget er steget med 14 %.
            
         
               (7)
            
            
               Markedspriserne i Fællesskabet er steget fra ca. 8 EUR/kg i den oprindelige undersøgelsesperiode til ca. 80 EUR/kg i 2005 og ligger på omkring 60 EUR/kg i 2006. Denne tendens kan også ses på andre vigtige markeder overalt i verden.
            
         
               (8)
            
            
               Blandt de faktorer, som parterne fremfører, synes hovedårsagen til denne prisstigning at være manglende kapacitet i processen, hvormed molybdenkoncentrat transformeres til molybdenoxid (som igen konverteres til ferromolybden). Denne faktor forklarer i stort omfang de prisstigninger og den manglende balance mellem udbud og efterspørgsel, der er opstået på EF-markedet. Af de fremlagte oplysninger synes det at fremgå, at denne manglende behandlingskapacitet sandsynligvis vil forsvinde i løbet af 2007, efterhånden som nye behandlingsanlæg sættes i drift.
            
         
               (9)
            
            
               Med hensyn til EF-erhvervsgrenen bør det bemærkes, at dens situation er blevet bedre, siden foranstaltningerne blev indført. Salgs- og produktionsmængderne steg med hhv. 25 % og 5 %, med en markedsandel på ca. 26 %. Fortjenesten blev også bedre. Selv om EF-erhvervsgrenen ikke vedvarende opnåede den normale fortjenstmargen på 5 %, der blev fastsat i den oprindelige undersøgelse, har EF-erhvervsgrenen dog vundet op til 5 procentpoint og er blevet rentabel.
            
         
               (10)
            
            
               Priserne for eksporten fra Kina til tredjelande har fulgt den samme ovenfor beskrevne stigende tendens, hvilket indikerer, at det i tilfælde af suspension af foranstaltningerne er usandsynligt, at de på meget kort sigt vil kunne falde så meget, at der igen vil kunne opstå skade.
            
         
               (11)
            
            
               Der blev ikke fundet tegn på, at suspensionen ikke er i Fællesskabets interesse.
            
         C.   KONKLUSION
   
               (12)
            
            
               I betragtning af den midlertidige ændring i markedsvilkårene, især det høje prisniveau for den pågældende vare, som praktiseres på EF-markedet, og som ligger langt over den skadestærskel, der blev konstateret i den oprindelige undersøgelse, sammenholdt med den påståede mangel på forsyning af den pågældende vare, er konklusionen den, at den skade, der var forbundet med importen af den pågældende vare med oprindelse i Kina, sandsynligvis ikke vil gentage sig som følge af suspensionen, hvilket vil være i Fællesskabets interesse. Det foreslås, at de gældende foranstaltninger suspenderes i en periode på ni måneder i overensstemmelse med artikel 14, stk. 4, i grundforordningen.
            
         
               (13)
            
            
               Kommissionen har i overensstemmelse med artikel 14, stk. 4, i grundforordningen meddelt EF-erhvervsgrenen, at den har til hensigt at suspendere de gældende antidumpingforanstaltninger. EF-erhvervsgrenen har fået mulighed for at fremsætte bemærkninger. EF-erhvervsgrenen har ikke modsat sig en suspension af de gældende antidumpingforanstaltninger.
            
         
               (14)
            
            
               Det er derfor Kommissionens opfattelse, at alle betingelser for at suspendere den antidumpingtold, der er indført over for den pågældende vare, er opfyldt i overensstemmelse med artikel 14, stk. 4, i grundforordningen. Den antidumpingtold, der er indført ved Kommissionens beslutning nr. 215/2002, bør derfor suspenderes i en periode på ni måneder.
            
         
               (15)
            
            
               Kommissionen vil fortsat overvåge udviklingen i importen og i priserne på den pågældende vare nøje. Hvis der på noget tidspunkt skulle opstå en situation, hvor der fra Kina importeres øgede mængder af den pågældende vare til dumpede priser, og dette skader EF-erhvervsgrenen, genindfører Kommissionen antidumpingtolden ved at ophæve denne suspension —
            
         VEDTAGET FØLGENDE BESLUTNING:
   Artikel 1
   Den endelige antidumpingtold, der indførtes ved forordning (EF) nr. 215/2002 på importen af ferromolybden, henhørende under KN-kode 7202 70 00, med oprindelse i Folkerepublikken Kina, suspenderes delvis for en periode på ni måneder.
   Artikel 2
   Denne beslutning træder i kraft dagen efter offentliggørelsen i Den Europæiske Unions Tidende.
   
      Udfærdiget i Bruxelles, den 23. oktober 2006.
      
         
            På Kommissionens vegne
         
         Peter MANDELSON
         
         
            Medlem af Kommissionen
         
      
   
   
      (1)  EFT L 56 af 6.3.1996, s. 1. Senest ændret ved forordning (EF) nr. 2117/2005 (EUT L 340 af 23.12.2005, s. 17).
   
      (2)  EFT L 35 af 6.2.2002, s. 1.